**Ministru kabineta noteikumu projekta „Elektronisko sakaru tīklu būvnoteikumi” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts „Elektronisko sakaru tīklu būvnoteikumi” (turpmāk – noteikumu projekts) ir izstrādāts atbilstoši Būvniecības likuma 5.panta pirmās daļas 2.punkta un Elektronisko sakaru likuma 16.panta pirmās daļas deleģējumam. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd spēkā esošo Ministru kabineta 2014.gada 19.augusta noteikumu Nr.501 “Elektronisko sakaru tīklu ierīkošanas, būvniecības un uzraudzības kārtība” (turpmāk – MK noteikumi Nr.501) piemērošanas praksē ir konstatētas vairākas neprecizitātes, tostarp arī pielikumu veidlapās, kuras nepieciešams precizēt un papildināt. Papildus tam secināts, ka MK noteikumos Nr.501 iekļautais regulējums attiecībā uz elektronisko sakaru tīkla, tostarp pievadu, ierīkošanas procesu ir nepamatoti sarežģīts un tādējādi kavē elektronisko sakaru tīklu attīstību.Vienlaikus vēršam uzmanību, ka Satiksmes ministrija, veicot pasākumus, lai ieviestu nacionālajā likumdošanā Eiropas Parlamenta un Padomes 2014.gada 15.maija direktīvas 2014/61/ES par pasākumiem ātrdarbīgu elektronisko sakaru tīklu izvēršanas izmaksu samazināšanai (turpmāk – Direktīva) prasības, ir izstrādājusi likumprojektu “Ātrdarbīga elektronisko sakaru tīkla likums” (turpmāk – likumprojekts). Ministru kabineta komitejas 2016.gada 22.augusta sēdē (prot. Nr.28, 3.§) ir atbalstīts iesniegtais likumprojekts un Ministru kabineta sēdes protokollēmuma projekts, kura 5.punkts Direktīvas ieviešanai paredz Satiksmes ministrijai uzdevumu, proti, līdz 2016.gada 30.decembrim izstrādāt un iesniegt Ministru kabinetā nepieciešamos grozījumus MK noteikumos Nr.501.Ņemot vērā, ka grozījumu apjoms pārsniedz pusi no spēkā esošo MK noteikumu Nr.501 normu apjoma, pamatojoties uz Ministru kabineta 2009.gada 3.februāra noteikumu Nr.108 “Normatīvo aktu projektu sagatavošanas noteikumi” 140.punktu, ir izstrādāti jauni Ministru kabineta noteikumi. Noteikumu projekta mērķis ir novērst konstatētās neprecizitātes MK noteikumos Nr.501, kā arī harmonizēt noteikumus ar citiem būvniecību reglamentējošajiem tiesību aktiem, tostarp citu inženierkomunikāciju būvnoteikumiem, tādējādi nosakot vienveidīgu noteikumu piemērošanu elektronisko sakaru tīkla būvniecībā.Noteikumu projektā ir precizēti un papildināti esošie elektronisko sakaru ierīkošanas un būvniecības termini.Noteikumu projektā ir precizēts būvniecības ierosināšanas procesa regulējums, tajā skaitā attiecībā uz būvniecības ieceres dokumentāciju un būvniecības ieceres izskatīšanu. Lai atvieglotu elektronisko sakaru tīklu ierīkošanas procesu, noteikumu projektā ir precizēta elektronisko sakaru ierīkošanas procesuālā kārtība, kas nosaka, ka elektronisko tīklu ierīkošanas gadījumos būvniecības ierosinātājs iesniedz būvvaldē būvniecības ieceres dokumentāciju – paskaidrojuma rakstu, pievienojot atbilstošos pielikumus. Noteikumu projektā ir noteikti paskaidrojuma rakstā iekļaujamie nosacījumi un pielikumā pievienojamie dokumenti, kā arī noteikti gadījumi, kad būvniecības ieceres dokumentācija pirms iesniegšanas būvvaldē ir jāsaskaņo VAS “Elektroniskie sakari”. Noteikumu projekta pielikumi ir papildināti ar paskaidrojuma raksta veidlapu, kā arī ar jaunu segto darbu pieņemšanas akta veidlapu elektronisko sakaru tīkla kabeļu kanalizācijas būvniecībai ar beztranšejas metodi, kas ir ļoti aktuāla jaunajos projektos.Noteikumu projektā jēdziens “elektronisko sakaru tīklu ierīkošana” atbilst Elektronisko sakaru likuma 1.panta 112  punktam.Ņemot vērā, ka likumprojektā “Ātrdarbīga elektronisko sakaru tīkla likums” ir iekļauts Direktīvas prasībām atbilstošs regulējums attiecībā uz ēkas iekšējās infrastruktūras un pievadu izbūvi, kā arī būvdarbu koordinēšanu starp vairākiem komersantiem, noteikumu projektā šis regulējums vairs nav iekļauts. Papildus norādām, ka noteikumos ar jēdzienu “topogrāfiskais plāns” tiek saprasts topogrāfiskais plāns Ministru kabineta 2012.gada 24.aprīļa noteikumu Nr.281 „Augstas detalizācijas topogrāfiskās informācijas un tās centrālās datubāzes noteikumi” izpratnē.Ar noteikumu projektu tiek atzīti par spēku zaudējušiem Ministru kabineta 2014.gada 19.augusta noteikumi Nr.501 „Elektronisko sakaru tīklu ierīkošanas, būvniecības un uzraudzības kārtība”. |
| 3. | Projekta izstrādē iesaistītās institūcijas | Satiksmes ministrija, Ekonomikas ministrija, Sabiedrisko pakalpojumu regulēšanas komisija, valsts akciju sabiedrība “Elektroniskie sakari”, Latvijas Informācijas un komunikācijas tehnoloģijas asociācija. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Elektronisko sakaru komersanti-363 (atbilstoši Sabiedrisko pakalpojumu regulēšanas komisijas 2016.gada 2.septembrī aktualizētajam reģistram), fiziskās un juridiskās personas, kas ir tiesīgas ierosināt elektronisko sakaru tīklu ierīkošanu vai būvniecību. |
| 2. | Tiesiskā regulējuma ietekme uz tautsaimniecību un administratīvo slogu | Nav ietekmes uz tautsaimniecību un sabiedrības grupām un institūcijām, projekta tiesiskais regulējums nemaina tiesības un pienākumus, kā arī veicamās darbības. Noteikumu projekts mazina administratīvo slogu elektronisko sakaru komersantiem elektronisko sakaru tīklu ierīkošanā, jo iekļautais regulējums atvieglo elektronisko sakaru tīklu ierīkošanas saskaņošanas procesu.  |
| 3. | Administratīvo izmaksu monetārs novērtējums | Projekts šo jomu neskar |
| 4. | Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.gada 25.augusta noteikumiem Nr.970 "Sabiedrības līdzdalības kārtība attīstības plānošanas procesā" par likumprojekta izstrādi tika informēti sabiedrības pārstāvji, ievietojot Paziņojumu par līdzdalības iespējām tiesību akta izstrādes procesā Satiksmes ministrijas tīmekļa vietnē. |
| 2. | Sabiedrības līdzdalība projekta izstrādē |  Sabiedrībai ir iespēja izteikt viedokli par projektu. |
| 3. | Sabiedrības līdzdalības rezultāti | Tiks papildināts. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | VAS „Elektroniskie sakari”, pašvaldību būvvaldes, Būvniecības likuma 6.1 panta pirmās daļas 1.punktā minētajos gadījumos - Būvniecības valsts kontroles birojs. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

*Anotācijas III, IV un V sadaļa – projekts šīs jomas neskar.*

Iesniedzējs:

Satiksmes ministrs U.Augulis

Vīza:

Valsts sekretārs K.Ozoliņš

06.09.2016.

812

D.Linde, 67028101

daina.linde@sam.gov.lv

O.Petrovs, 67028103

olegs.petrovs@sam.gov.lv